Kaakkois-Suomen ely-keskuksen toimet hämmästyttävät eteläkarjalaisia yrittäjiä.

Lappeenrantalainen kansanedustaja Jukka Kopra (kok.) on tekemässä kirjallista kyselyä Kaakkois-Suomen elinkeino-, liikenne- ja ympäristökeskuksen toiminnasta.

Kopran mielestä moni asianmukaisesti suunniteltu kaupan ja elinkeinotoiminnan hanke alueella on torpedoitunut ympäristöviranomaisten toiminnan takia.

– Ympäristöviranomaiset näyttävät tulkitsevan säädöksiä kuin piru Raamattua. Joskus melkein tulee mieleen, ettei kyse vain olisi ideologisesta toiminnasta, Jukka Kopra sanoo.

Etelä-Karjalan erikoispiirre ovat miljoonat venäläisturistit. Kansainvälisetkin investoijat haluaisivat heitä varten alueelle kauppoja ja palveluita.

Useissa tapauksissa, joihin liittyy huvittaviakin piirteitä, tätä on kuitenkin hankaloitettu tai estetty.

* Luumäen Somerharjulla yrittäjäryhmä haluaisi käynnistää suuren outlet-myymälähankkeen kunnostamalla kuutostien varrella tyhjillään olevan matkailukeskus-huoltoaseman. Kohderyhmänä on ohiajava liikenne. Viranomainen kuitenkin vaatii maakuntakaavan täydennystä ja muun muassa kevyen liikenteen kehittämistä. Paikan ohi kulkee raskasta rekkaliikennettä eikä useiden kilometrien säteellä ole pyöräteitä tai laajempaa asutusta.

* Joutsenossa yhtiö halusi rakentaa peltiseinäelementti-tuotantolaitoksen nykyisen laitoksensa viereen. Ely-keskuksen ympäristöosasto vastusti hanketta, koska paikka on ”tärkeällä pohjavesialueella”. Saman ely-keskuksen elinkeino-osasto oli kuitenkin jo rahoittanut hanketta.

* Lappeenrannan Mälkiällä ja Imatran Korvenkannassa ely-keskus on tulkinnut karttamerkintöjä niin, ettei alueilla ole lupa rakentaa vähittäiskaupan suuryksikköjä. Kiistaa on ollut siitä, onko karttamerkintäsymboli tien toisella puolella vai tien päällä. Lappeenrannassa molemmille puolille tietä oli jo rakennettu valtatieltä liittymät ja Imatralle oli jo tulossa yrittäjä.

* Parikkalassa tuodaan Venäjältä puuta rajanylityspaikan läheisyyteen ja tarvittiin välivarastointialuetta. Pari vuotta kestäneessä käsittelyssä ely vastusti kentän perustamista, vaati massiiviset suojaukset ja vesien johtamisen alueen ulkopuolelle. Kustannukset moninkertaistuivat. Kunnassa ihmetellään yhä kalliita ratkaisuja.

* Imatran kylpylän ja Joutsenon kylpylän väliin kaavoitettua tietä ei elyn kannan mukaisesti voitu viedä eteenpäin ennen maakuntakaavan vahvistamista. Samalla lupaa jäi odottamaan Saimaan rannalla oleva kalaravintola, jonka yrittäjä on nyt heittänyt pyyhkeen tiskiin.

* Lappeenrannan Huhtiniemessä ely vaatii odottamaan maakuntakaavan vahvistumista ennen hotellin rakentamista. Elyn mukaan alue on kokonaan lähivirkistysaluetta.

* Ely-keskus on vastustanut sukupolvenvaihdoksen yhteydessä vanhan rakennuksen yhteyteen rakennettavaa asuinrakennusta. Perusteena oli, ettei alueella ole lähipalveluita eikä joukkoliikennettä.

Kansanedustaja Jukka Kopran mukaan hankkeet poikisivat välittömästi satoja työpaikkoja alueelle.

– Viranomainen voi pyörittää näitä vuosikausia. Samaan aikaan yrittäjä ei voi tietää hänelle ratkaisevaa asiaa eli saako hankkeelle luvan ja milloin, Jukka Kopra harmittelee.